
****

**ประกาศมหาวิทยาลัยราชภัฏนครศรีธรรมราช**

**เรื่อง นโยบายสภามหาวิทยาลัยราชภัฏนครศรีธรรมราช พ.ศ. 2564-2567**

...................................................

เพื่อให้มหาวิทยาลัยราชภัฏนครศรีธรรมราช ปฏิบัติหน้าที่ตามที่กำหนดไว้ในมาตรา 7 และมาตรา 8 แห่งพระราชบัญญัติมหาวิทยาลัยราชภัฏ พ.ศ. 2547 ได้อย่างมีประสิทธิภาพ และได้มาตรฐานตามเกณฑ์  
การจัดการศึกษาระดับอุดมศึกษา อาศัยอำนาจตามความในมาตรา 18(1) แห่งพระราชบัญญัติมหาวิทยาลัยราชภัฏ พ.ศ. 2547 ประกอบกับมติสภามหาวิทยาลัย ในคราวประชุมครั้งที่ 6/2563 เมื่อวันที่ 12 มิถุนายน 2563 สภามหาวิทยาลัยราชภัฏนครศรีธรรมราช จึงกำหนดนโยบายของสภามหาวิทยาลัย พ.ศ. 2564 – 2567 ดังต่อไปนี้

**นโยบายเร่งด่วน**

1. ขับเคลื่อนการปรับปรุงหลักสูตรเดิมและพัฒนาหลักสูตรใหม่ ให้ทันสมัย ตอบโจทย์การเปลี่ยนแปลงของประเทศ ส่งเสริมการจัดสหกิจศึกษา และการศึกษาเชิงบูรณาการกับการทำงาน (Cooperative and Work Integrated Education : CWIE) ทั้งหลักสูตรระยะสั้น ที่เป็น Non Degree หลักสูตรปกติ (Degree Program) และ Credit Bank ในรูปแบบออฟไลน์ ออนไลน์ และทางไกล
2. ปฏิรูปกระบวนการจัดการเรียนรู้ เพิ่มศักยภาพของนักศึกษาให้มีสมรรถนะตามมาตรฐานวิชาชีพ ทักษะศตวรรษที่ 21 และคุณลักษณะ 4 ประการ ตามพระบรมราโชบายด้านการศึกษาของพระบาทสมเด็จ  
   พระเจ้าอยู่หัว รัชกาลที่ 10 โดยเน้นการทำงานจริงในสถานประกอบการหรือหน่วยงานภายนอก เน้นการนำนวัตกรรมการศึกษาลงท้องถิ่นเพื่อเสริมสร้างจิตสำนึกในการพัฒนาท้องถิ่น
3. สนับสนุนการพัฒนาระบบกลไกการบริหารจัดการงานวิจัย ระบบสารสนเทศ ให้มีประสิทธิภาพ เพื่อจูงใจให้คณาจารย์สร้างผลงานวิจัย นวัตกรรมเชิงพื้นที่ สนองพระราโชบาย เพื่อต่อยอดการใช้ประโยชน์ในการพัฒนาเชิงพื้นที่
4. สนับสนุนให้มีการใช้นวัตกรรมการศึกษาเพื่อพัฒนาระบบฐานข้อมูลด้านการพัฒนาท้องถิ่น ด้านศิลปะและวัฒนธรรม ให้สะดวกต่อการสืบค้นข้อมูล และเผยแพร่สู่ระดับประเทศและสากล
5. สนับสนุนการทำบันทึกความร่วมมือกับหน่วยงานภายนอก ทั้งในและต่างประเทศ (MOU) โดยใช้ภาคีเครือข่ายทุกภาคส่วน เพื่อให้เกิดความร่วมมือในการขับเคลื่อนพันธกิจของมหาวิทยาลัย
6. เร่งรัดการพัฒนาระบบโครงสร้างพื้นฐาน ระบบบริหารจัดการ และระบบฐานข้อมูลสารสนเทศทุกประเภทให้เป็นฐานข้อมูลเดียวกัน เพื่อสนับสนุนการบริหารจัดการตามพันธกิจของมหาวิทยาลัย ให้ทันสมัย รวดเร็ว และมีประสิทธิภาพ
7. เร่งรัดการวิเคราะห์อัตรากำลังในปัจจุบัน และแนวโน้มความต้องการอัตรากำลังในอนาคต ให้สอดคล้องกับแผนยุทธศาสตร์ของกลุ่มมหาวิทยาลัยราชภัฏในการเป็นมหาวิทยาลัยเพื่อการพัฒนาท้องถิ่น และ  
   การยกระดับมาตรฐานมหาวิทยาลัยให้สูงขึ้น (Reinventing University)
8. เร่งรัดการพัฒนาระบบการบริหารแผนงบประมาณประจำปี แผนบริหารงานบุคคล ในลักษณะบูรณาการ ให้เป็นไปอย่างมีประสิทธิภาพ ตามบริบทในปัจจุบัน สู่การเป็นมหาวิทยาลัย 4.0
9. ผลักดันให้มีการนำทรัพย์สินและเงินรายได้ไปลงทุนให้เกิดการเพิ่มรายได้อย่างเป็นรูปธรรม ตลอดจน  
   การเพิ่มรายได้จากการวิจัยและนวัตกรรม การบริการวิชาการ รวมทั้งการลดรายจ่าย เพื่อให้สามารถพึ่งพาตนเองได้
10. เร่งรัดการปรับปรุงกฎ ระเบียบ ข้อบังคับ และประกาศของมหาวิทยาลัย ให้สามารถตอบสนองต่อบริบทการปฏิบัติงานที่เปลี่ยนแปลงอย่างรวดเร็ว
11. ผลักดันโรงเรียนสาธิตฯ ให้เป็นโรงเรียนต้นแบบ เป็นสถานที่สำหรับฝึกประสบการณ์วิชาชีพของนักศึกษาคณะครุศาสตร์ และเป็นพี่เลี้ยงในกระบวนการจัดการเรียนการสอน การพัฒนาครูและบุคลากรทางการศึกษา ของโรงเรียนที่จัดการศึกษาระดับขั้นพื้นฐานในเขตพื้นที่บริการ

**นโยบายแต่ละด้าน จำนวน 5 ด้าน**

**1. ด้านการผลิตบัณฑิต**

1. กำหนดกลไกและมาตรการกำกับติดตามการบริหารหลักสูตรให้เป็นไปตามเกณฑ์มาตรฐานคุณภาพหลักสูตรตามกรอบมาตรฐานการอุดมศึกษา
2. ส่งเสริม สนับสนุนการพัฒนาทักษะภาษาอังกฤษ ทักษะความเข้าใจและการใช้เทคโนโลยีดิจิทัล (Digital Literacy) ของนักศึกษาอย่างต่อเนื่อง
3. ส่งเสริม สนับสนุนให้นักศึกษาบูรณาการการเรียนรู้โดยการลงพื้นที่จริง มุ่งเน้นการใช้นวัตกรรมการศึกษาในการบูรณาการศาสตร์การเรียนรู้ร่วมกันของแต่ละหลักสูตรตามความต้องการของท้องถิ่น
4. ผลักดันให้ทุกหลักสูตรเห็นถึงความสำคัญในการพัฒนาการเรียนการสอน เพื่อเตรียมความพร้อม  
   การปฏิบัติตามนโยบายทางการศึกษาของภาครัฐที่มีการเปลี่ยนแปลงอย่างรวดเร็ว
5. ส่งเสริม สนับสนุนให้มีศาสตร์การเรียนการสอนที่หลากหลาย ตอบสนองความต้องการของท้องถิ่นอย่างเป็นรูปธรรม

**2. ด้านการวิจัยสร้างองค์ความรู้และนวัตกรรม**

1. ส่งเสริมให้มีการนำงานวิจัยไปสร้างองค์ความรู้และนวัตกรรมเป็นแกนหลักในการพัฒนาท้องถิ่น   
   เน้นการนำไปประยุกต์ใช้ประโยชน์ในมิติที่หลากหลาย เพื่อให้เกิดการพัฒนาทุก ๆ ด้าน
2. ยกระดับการเผยแพร่ผลงานวิจัยและนวัตกรรม ในวารสารที่มี Impact Factor จดทะเบียนทรัพย์สินทางปัญญา ที่สูงขึ้นอย่างต่อเนื่องและมีประสิทธิภาพ พัฒนาวารสารของมหาวิทยาลัยให้เข้าสู่ฐานข้อมูลดัชนีการอ้างอิงวารสารไทย TCI กลุ่มที่ 1 เพื่อส่งเสริมผลงานของคณาจารย์และการเข้าสู่ตำแหน่งทางวิชาการที่สูงขึ้น
3. ส่งเสริมให้มีหน่วยจัดการวิจัยเชิงพื้นที่ ดำเนินงานวิจัยเชิงพื้นที่อย่างมีประสิทธิภาพ ตอบสนองความต้องการของท้องถิ่นอย่างต่อเนื่อง
4. ส่งเสริมการจัดการระบบข้อมูลสารสนเทศด้านการวิจัยและการพัฒนาท้องถิ่น ให้มีความต่อเนื่อง   
   เป็นระบบ เป็นปัจจุบัน เพื่อบริหารจัดการงานวิจัยและการพัฒนาท้องถิ่นได้อย่างมีประสิทธิภาพ
5. สนับสนุนงานวิจัย นวัตกรรม เพื่อสร้างองค์ความรู้ด้านการวิจัย นวัตกรรม ทรัพย์สินทางปัญญา และขยายผลต่อยอดสู่การใช้ประโยชน์เชิงพาณิชย์มากขึ้น
6. ส่งเสริมการสร้างเครือข่ายงานวิจัยระดับภูมิภาค ระดับชาติ และนานาชาติ เพื่อยกระดับงานวิจัยท้องถิ่นสู่สากล
7. สนับสนุนการพัฒนาหน่วยวิจัยเฉพาะทาง เพื่อเป็นศูนย์วิจัยความเป็นเลิศตามอัตลักษณ์ของมหาวิทยาลัย

**3. ด้านการพัฒนาท้องถิ่นและทำนุบำรุงศิลปะและวัฒนธรรม**

1. ผลักดันให้มีการจัดการระบบข้อมูลสารสนเทศด้านการพัฒนาท้องถิ่นและการทำนุบำรุงศิลปะและวัฒนธรรม ให้มีความต่อเนื่อง เป็นระบบ เป็นปัจจุบัน เพื่อการบริหารจัดการในการพัฒนาท้องถิ่น  
   ได้อย่างมีประสิทธิภาพ
2. สนับสนุน พัฒนา ต่อยอด และสร้างคุณค่า การบูรณาการศาสตร์การเรียนรู้ของคณะวิชา เพื่อการพัฒนาท้องถิ่นให้ตรงตามความต้องการของท้องถิ่น สร้างความร่วมมือในการดำเนินการบริการวิชาการ
3. ขับเคลื่อนโครงการตามพระบรมราโชบายของพระบาทสมเด็จพระเจ้าอยู่หัว รัชกาลที่ 10 และโครงการพระราชดำริของสมเด็จพระเทพรัตนราชสุดาฯ สยามบรมราชกุมารี (อพ.สธ) กับชุมชนพื้นที่บริการให้เกิดการพัฒนาอย่างยั่งยืน
4. ส่งเสริม สนับสนุน และประสานงานกับหน่วยงานราชการ และหน่วยงานที่เกี่ยวข้องในจังหวัดให้มี  
   การติดตามความคืบหน้าการนำเสนอพระบรมธาตุสู่มรดกโลก
5. สนับสนุนการจัดตั้งศูนย์อัจฉริยะเพื่อการพัฒนาท้องถิ่น เพื่อเป็นศูนย์การเรียนรู้ด้านการท่องเที่ยว  
   เชิงวัฒนธรรมท้องถิ่นของภาคใต้

**4. ด้านการสร้างเครือข่ายและความร่วมมือกับหน่วยงานภายนอก**

1. สนับสนุนการรวบรวมและจัดทำระบบฐานข้อมูลด้านเครือข่ายความร่วมมือของมหาวิทยาลัย  
   อย่างต่อเนื่อง เป็นปัจจุบัน ทันสมัย รวดเร็ว และมีประสิทธิภาพ
2. สนับสนุนให้เกิดความร่วมมือของประชาชนทุกภาคส่วนในการนำเสนอพระบรมธาตุสู่มรดกโลก
3. ส่งเสริม สนับสนุน การสร้างความร่วมมือเพื่อการพัฒนาท้องถิ่น ระหว่างบุคลากร เครือข่ายศิษย์เก่า ชุมชนท้องถิ่น และเครือข่ายภาครัฐและภาคเอกชน ให้เกิดการทำงานเป็นทีม และมีจิตสาธารณะ

**5. ด้านการบริหารจัดการ**

1. ผลักดันการปรับปรุงอาคาร สถานที่ โสตทัศนูปกรณ์ ให้มีความพร้อมในการทำงานของบุคลากร และการจัดการเรียนการสอนอย่างมีประสิทธิภาพ สู่การเป็นมหาวิทยาลัย 4.0
2. ขับเคลื่อนการพัฒนามหาวิทยาลัยให้เป็นมหาวิทยาลัยสีเขียวตามมาตรฐานสากล และขยายผลไปสู่  
   การเป็นจังหวัดสีเขียว
3. กำกับ ติดตาม การพัฒนาคุณภาพการบริหารจัดการมหาวิทยาลัยเพื่อการดำเนินการที่เป็นเลิศ (Education Criteria for Performance Excellence: EdPEx) และเป็นองค์กรเปี่ยมสุข
4. ทบทวนและปรับปรุง วิสัยทัศน์ พันธกิจ นโยบาย แผนกลยุทธ์ทั้งระยะสั้นและระยะยาว และระบบการติดตามและการประเมินผลการปฏิบัติงานอย่างต่อเนื่อง เพื่อให้สอดคล้องกับบริบทที่เปลี่ยนแปลงไปในปัจจุบันและอนาคต
5. ผลักดันให้มีแผนพัฒนาบุคลากรทุกประเภทอย่างชัดเจน เพื่อความก้าวหน้าในสายอาชีพ และสอดคล้องกับบริบทในศตวรรษที่ 21 มีความรัก ความสามัคคี มีบริการที่มีประสิทธิภาพ (Service Mind) ตลอดจนมีระบบบริหารงานบุคคลที่มีความเป็นธรรม โปร่งใส และมีธรรมาภิบาล

จึงประกาศมาเพื่อทราบและถือปฏิบัติโดยทั่วกัน

ประกาศ ณ วันที่ 15 มิถุนายน พ.ศ. 2563

(รองศาสตราจารย์ ดร.วิชัย แหวนเพชร)

นายกสภามหาวิทยาลัยราชภัฏนครศรีธรรมราช

ฐิตินาฏ ร่าง/พิมพ์

.......................................ตรวจทาน

…………………………เลขานุการสภาฯ